b'\n_START_ARTICLE_\nSvetovalni odbor za ra\xc4\x8dunalni\xc5\xa1ko obdelavo jezika\n_START_PARAGRAPH_\nAlpac (Svetovalni odbor za ra\xc4\x8dunalni\xc5\xa1ko obdelavo jezika, iz angle\xc5\xa1\xc4\x8dine: Automatic Language Processing Advisory Committee) je bila komisija sedmih strokovnjakov z Johnom R. Pierceem na \xc4\x8delu, ki jo je leta 1964 ustanovila vlada ZDA, da bi ta ocenila napredek in prihodnost ra\xc4\x8dunalni\xc5\xa1kega jezikoslovja v \xc5\xa1ir\xc5\xa1em in strojnega prevajanja v o\xc5\xbejem smislu. Poro\xc4\x8dilo Alpaca, izdano leta 1966, je postalo znano po nezaupanju, ki ga je komisija izrazila do raziskav na podro\xc4\x8dju strojnega prevajanja, ki so se izvedle do takrat, in poudarjanju potrebe po temeljnih raziskavah na podro\xc4\x8dju ra\xc4\x8dunalni\xc5\xa1kega jezikoslovja; zaradi poro\xc4\x8dila ameri\xc5\xa1ka vlada ni bila ve\xc4\x8d pripravljena financirati raziskav na podro\xc4\x8dju strojnega prevajanja.\n_START_SECTION_\nPoro\xc4\x8dilo\n_START_PARAGRAPH_\nAlpac je priporo\xc4\x8dil, naj nadaljnje raziskovanje temelji na:_NEWLINE_1. prakti\xc4\x8dnih metodah za evalvacijo prevodov;_NEWLINE_2. sredstvih, ki bi pospe\xc5\xa1ila prevajanje prevajalcev;_NEWLINE_3. evalvaciji kakovosti in stro\xc5\xa1kov razli\xc4\x8dnih virov prevodov;_NEWLINE_4. raziskavi o uporabnosti prevodov, da bi se izognili nepotrebnih prevodom;_NEWLINE_5. \xc5\xa1tudiji zamud v celotnem prevajalskem postopku in sredstvom, ki bi te zamude odpravila;_NEWLINE_6. evalvaciji relativne hitrosti in stro\xc5\xa1kov razli\xc4\x8dnih vrst ra\xc4\x8dunalni\xc5\xa1ko podprtih prevodov;_NEWLINE_7. prilagoditvi obstoje\xc4\x8dih mehaniziranih postopkov za urejanje in proizvajanje prevodov;_NEWLINE_8. celotnem prevajalskem postopku;_NEWLINE_9. primernih orodjih za prevajalce, vklju\xc4\x8dno s prilagoditvijo glosarjev, ki so bili takrat v prvi vrsti namenjeni samodejnemu slovarskemu vpogledu pri strojnem prevajanju.\n_START_SECTION_\nPosledice\n_START_PARAGRAPH_\nGlede na takratno stopnjo razvoja je bila ocena seveda slaba, saj so se prevajalniki izkazali za dra\xc5\xbeje in po\xc4\x8dasnej\xc5\xa1e od prevajalcev. Alpac je sicer podppiral razvoj ra\xc4\x8dunalni\xc5\xa1kega jezikoslovja (npr. elektronskih slovarjev), a je z besedami, da "ni mogo\xc4\x8de, da bi v doglednem \xc4\x8dasu izdelali uporaben sistem za strojno prevajanje", odvrnil tiste, ki so ga takrat bili pripravljeni financirati. Po desetletnem zati\xc5\xa1ju, ki ga je spro\xc5\xbeilo Alpacovo poro\xc4\x8dilo, so se za\xc4\x8deli pojavljati prvi komercialni prevajalniki (transferni sistemi)._NEWLINE_Podro\xc4\x8dje strojnega prevajanja je spet za\xc5\xbeivelo \xc5\xa1ele v 80. in 90. letih 20. stoletja, ko so se ra\xc4\x8dunalniki za\xc4\x8deli uporabljati kot pripomo\xc4\x8dki za prevajanje (elektronski slovarji, pomnilniki prevodov), na trgu so se pojavili sistemi pisnega prevajanje za osebne ra\xc4\x8dunalnike, kasneje tudi strojno prevajanje spletnih strani.'